

Nagradni konkurs za medije na temu zaštite podataka o ličnosti


Poverenik za informacije od javnog značaja i zaštitu podataka o ličnosti, uz podršku Misije OEBS-a u Srbiji, raspisuje nagradni konkurs za najbolje medijske priloge na temu ,,Značaj zaštite podataka o ličnosti u stvarnom i digitalnom svetu”. Cilj konkursa je podizanje svesti javnosti o važnosti zaštite podataka o ličnosti, kao i jačanje kompetencija novinara da izveštavaju o ovoj temi.
Na konkursu mogu učestvovati novinari/ke svih štampanih, elektronskih i onlajn medija registrovanih u Srbiji koji su objavili tekstove/priloge na temu konkursa u periodu od 1. novembra 2024. do 30. juna 2025. godine.  Iz iste medijske kuće može da učestvuje više novinara, a svaki učesnik može da konkuriše sa po jednim tekstom/prilogom. 
Kriterijumi na osnovu kojih će se ocenjivati medijski radovi uključuju doprinos edukaciji najšire javnosti o načinima zaštite podataka o ličnosti u svakodnevnom životu i u digitalnom svetu, doprinos edukaciji javnosti o mogućim zloupotrebama podataka o ličnosti i zaštiti od istih, doprinos razumevanju potrebe zaštite podataka o ličnosti u kontekstu korišćenja veštačke inteligencije (VI), kao i doprinos u razumevanju uloge Poverenika za informacije od javnog značaja i zaštitu podataka o ličnosti u oblasti zaštite podataka o ličnosti, kao nezavisnog i samostalnog državnog organa.   
Prijava za konkurs treba da sadrži objavljen tekst ili prilog i kratku biografiju autora. Štampani i internet mediji treba da dostave objavljen tekst u PDF formatu ili link na tekst/prilog, dok je za priloge objavljene na radiju ili televiziji potrebno dostaviti link na emitovani prilog. Medijske tekstove i priloge kao i sva pitanja u vezi sa konkursom slati na e-mail adresu media.konkurs@poverenik.rs  .Kontakt osoba je Marija Gladović (e-mail: marija.gladovic@poverenik.rs, tel: 064 8479136, 011/3408-915). Rok za slanje medijskih radova je 10. jul 2025. godine.  

Nagrade se dodeljuju u 3 kategorije:

1. štampa – za tekst iz dnevnih ili nedeljnih novina;
2. radio i TV – za radijski ili TV prilog (do 5 minuta) ili reportažu (do 30 minuta);
3. onlajn mediji – za tekst ili prilog objavljen u onlajn medijima.

U svakoj kategoriji će biti dodeljena po jedna nagrada. Stručni žiri koji će odlučivati o nagradama čine predstavnici Poverenika za informacije od javnog značaja i zaštitu podataka o ličnosti i Misije OEBS-a u Srbiji.
Najbolji medijski prilozi i imena nagrađenih biće proglašeni i objavljeni na internet stranici Poverenika za informacije od javnog značaja i zaštitu podataka o ličnosti u septembru 2025. godine.
Troje nagrađenih će učestvovati u studijskom putovanju koje će Misija OEBS-a u Srbiji organizovati u zemlju EU na jesen 2025. godine. Studijsko putovanje će biti posvećeno unapređenju kapaciteta Stručne službe Poverenika u oblasti zaštite podataka o ličnosti, kao i unapređenju kapaciteta medija da izveštavaju na ovu temu.
Pozivamo novinare da se u što većem broju odazovu na ovaj poziv, a redakcije da ih u tome ohrabre i motivišu da izveštavaju o ovoj temi, sve u cilju osnaživanja različitih kategorija stanovništva za zaštitu podataka o ličnosti u stvarnom i digitalnom svetu.     






_________________
Ovaj konkurs se ralizuje u okviru projekta Konsolidovanje procesa demokratizacije u sektoru bezbednosti u Republici Srbiji koji finansijski podržava Vlada Švedske. 

